Document ID: /roh_data/filtered/fineweb-2-filterrobots_roh.jsonl.gz/32775

«Kulturrevolution» è il toc da teater dal reschissur grischun Georg Scharegg. Il cuntegn dal toc è fitg actual: la digitalisaziun.
Nagina lavur munta libertad infinita
Cunquai che l'intelligenza artifiziala ed ils roboters vegnan adina pli perderts, poi bain esser ch'ina ni l’autra lavur vegn remplazzada tras ina maschina. Georg Scharegg va dentant pli lunsch: Tge schabegiass, sche mintga plazza da lavur vegniss remplazzada cun ina maschina? Quella dumonda è in dals puncts centrals dal toc. Fatg fiss ch’il carstgaun avess ina libertad infinita. Il toc mussa en differents scenaris, sch’il carstgaun fiss tras quai pli cuntent ni betg, e co la societad pudess midar.
Ils gigants da la tecnica
Ina part dal toc da teater cumpiglia era ina vista critica envers ils gigants da la tecnica, sco per exempel Twitter, Amazon ni Google. Sco rimnaders da datas vegn la pussanza da las interpresas crititgada. Era fenomens d’ozendi sco «Shitstorms» e «Fake News» survegnan en il toc ina muntada speziala.
«Kulturrevolution»
Actualmain è la truppa da nov acturs ed acturas en las davosas preparaziuns. La premiera dal toc da teater da Georg Scharegg ha lieu ils 9 da schaner, a las 20:00, en il teater da Cuira.
RR actualitad 07:00